《碧溪为万同府作》
明代·范嵩

轻煖雨初霁，烦嚣了不关。物华弥宇宙，景色遍尘寰。

疏柳和烟暝，乔松缀露抟。波澄浮鸭绿，云破见螺鬟。

梅白霜华重，堤平树影寒。樵声深谷外，渔唱夕阳间。

地迥莓苔古，时芳草木蕃。临风听鸟语，依石坐江千。

夜气侵书榻，溪光照酒颜。江涵青似染，川净水如纨。

孤鹜随霞落，征鸿载月还。凭栏时眺望，清兴满诗坛。

作者简介：明福建瓯宁人，字邦秀，号衢村。弘治十五年进士。官御史。正德初因论刘瑾谋逆，谪襄阳府推官，行法严明。官至南京工部侍郎。